b'\n_START_ARTICLE_\nAug. H. Soini\n_START_PARAGRAPH_\nAugust Heikki Soini (8. maaliskuuta 1874 Kuopio \xe2\x80\x93 15. maaliskuuta 1919 Helsinki) oli suomalainen liikemies, kunnallispoliitikko ja toimitusjohtaja._NEWLINE_Soini aloitti liikealalla jo nuorena poikana palvellen nelj\xc3\xa4 vuotta Birger Hallmanin liikkeess\xc3\xa4. H\xc3\xa4n k\xc3\xa4vi sitten Kuopion kauppakoulun ja oli Raahen ty\xc3\xb6v\xc3\xa4enkaupan johtajana 1897\xe2\x80\x931898, Porvoon osuuskaupan johtajana 1898 ja Raahen rautatien kas\xc3\xb6\xc3\xb6rin\xc3\xa4 rautatiet\xc3\xa4 rakennettaessa. T\xc3\xa4m\xc3\xa4n j\xc3\xa4lkeen Soini perusti Raaheen siirtomaa- ja rautatavaraliikkeen ja piti sit\xc3\xa4 vuoteen 1902 saakka. _NEWLINE_Vuonna 1902 Soini valittiin Helsinkiin perustetun Talous-Osakekaupan toimitusjohtajaksi ja h\xc3\xa4n hoiti t\xc3\xa4t\xc3\xa4 teht\xc3\xa4v\xc3\xa4\xc3\xa4 vuoteen 1914 saakka jolloin h\xc3\xa4nest\xc3\xa4 tuli Suomen Tulitikkuyhdistyksen johtaja. Soini harjoitti Helsingiss\xc3\xa4 my\xc3\xb6s omaa tukkukauppaa Aug. H. Soini Osakeyhti\xc3\xb6n nimiss\xc3\xa4. H\xc3\xa4n oli Helsingin Kauppiaiden Yhdistyksen johtokunnan j\xc3\xa4sen ja puheenjohtaja ja kuului Helsingin kaupunginvaltuustoon. Soini kuului Helsingin Kauppiaiden Kauppakoulun perustajiin ja oli koulun johtokunnan puheenjohtajana. Soini oli mukana Suomalaisen puolueen toiminnassa ja oli ehdokkaana vuoden 1907 eduskuntavaaleissa._NEWLINE_Soini oli omistajana kahvipaahtimo Osakeyhti\xc3\xb6 Kaffe Aktiebolagissa (36%) ja Konekauppa-Osakeyhti\xc3\xb6 Aatrassa (25%) sek\xc3\xa4 toimitusjohtajana Suomalainen Tupakkatehdas Oy:ss\xc3\xa4. H\xc3\xa4n oli my\xc3\xb6s helsinkil\xc3\xa4isen olutpanimon Oy Fortuna Ab:n johtokunnan j\xc3\xa4senen\xc3\xa4._NEWLINE_Soinin kuoltua runoilija Eino Leino kirjoitti h\xc3\xa4nest\xc3\xa4 muistorunon joka julkistiin Helsingin Sanomissa maaliskuussa 1919 ja Leinon runokokoelmassa Syreenien kukkiessa. Soini oli tukenut taloudellisesti runoilijaa ja v\xc3\xa4h\xc3\xa4n ennen kuolemaansa h\xc3\xa4n oli aikoinut lahjoittaa Leinolle talon Espoon Suvisaaristosta. Soinin kuoleman vuoksi t\xc3\xa4m\xc3\xa4 hanke raukeni. Soini on haudattu Hietaniemen hautausmaalle._NEWLINE_August Heikki Soini oli naimisissa Signe Maria H\xc3\xb6ckertin (1868\xe2\x80\x931947) kanssa. Heill\xc3\xa4 oli nelj\xc3\xa4 lasta joista tyt\xc3\xa4r Maili Tellervo (1800\xe2\x80\x931985) oli naimisissa it\xc3\xa4valtalaisen tekstiilitehtailijan pojan, taidemaalari Richard H\xc3\xa4mmerlen (1892\xe2\x80\x931944) kanssa. Soinilla oli my\xc3\xb6s yksi avioton tyt\xc3\xa4r.'